טור מנוקד אורח חיים קעו
בֵּרַךְ עַל הַפַּרְפֶּרֶת שֶׁלִּפְנֵי הַמָּזוֹן, פּוֹטֵר אֶת הַפַּרְפֶּרֶת שֶׁלְּאַחַר הַמָּזוֹן. פֵּרוּשׁ, אַחַר גְּמַר סְעוּדָה קֹדֶם בִּרְכַּת הַמָּזוֹן. וּפַרְפֶּרֶת הוּא פַּת צְנוּמָה בַּקְּעָרָה וְאֵין בּוֹ תֹּאַר לֶחֶם וּמְבָרְכִין עָלָיו בּוֹרֵא מִינֵי מְזוֹנוֹת, וְהָיָה דַּרְכָּם לְאָכְלוֹ לִפְנֵי הַסְּעוּדָה וּלְאַחֲרֶיהָ לְאַחַר שֶׁמָּשְׁכוּ יְדֵיהֶם מִן הַפַּת קֹדֶם בִּרְכַּת הַמָּזוֹן.

בֵּרֵךְ עַל הַפַּת, פָּטַר הַפַּרְפֶּרֶת. וְדַוְקָא פַּרְפֶּרֶת שֶׁאוֹכְלִים בְּתוֹךְ הַסְּעוּדָה, אֲבָל פַּרְפֶּרֶת שֶׁלְּאַחַר הַסְּעוּדָה קֹדֶם בִּרְכַּת הַמָּזוֹן אֵינוֹ פּוֹטֵר, דְּהַוֵּה כִּדְבָרִים הַבָּאִים לְאַחַר הַסְּעוּדָה, כְּדִלְקַמָּן. בֵּרֵךְ עַל הַפַּרְפֶּרֶת לֹא פָּטַר אֶת הַפַּת.